stanford-oval/wikipedia huggingface dataset:
Guns N' Roses
היסטוריה > תחילת הדרך (1985–1987)

גאנז נ' רוזס החלה דרכה בלוס אנג'לס בשנת 1985 כלהקה ששילבה פאנק רוק, בלוז וגלאם רוק. ההרכב המקורי של הלהקה כלל את אקסל רוז (סולן) ואיזי סטראדלין (גיטרת קצב) מלהקת הוליווד רוז, ואת טרייסי גאנז (גיטרה מובילה) אולה בייך (בס) ורובי גארדנר (תופים) מלהקת אל. איי. גאנז. השם גאנז נ' רוזס הוא הלחם של שמות הלהקות הקודמות. זמן קצר לאחר הקמת הלהקה, פוטר הבאסיסט אולה בייך ודאף מק'אגן הצטרף במקומו, וגם טרייסי גאנז הוחלף בסלאש, אחרי שלא הופיע לחזרות. סלאש שיתף פעולה עם דאף בלהקה קודמת בשם רואוד קרו, ועם סטראדלין בזמן הקצר שהוא בילה כגיטריסט בהוליווד רוז. רוב גארדנר סירב לצאת עם הלהקה לסיבוב הופעות מסקרמנטו לסיאטל, ולכן עזב את הלהקה והוחלף בחברו הקרוב של סלאש – סטיבן אדלר. ההופעה הראשונה שלהם בסיאטל לא הצליחה ולכן ההופעה השנייה בתוכנית בוטלה, לאחר מסע הופעות לא מוצלח חזרו חברי הלהקה להוליווד. אף על פי שהמסע לא היה מוצלח חברי הלהקה פיתחו כימיה מעולה ונשארו כהרכב קבוע. בתחילת דרכם חברי הלהקה היו חסרי אמצעים ונאלצו לנדוד בין בתים של חברים. לאחר תקופה חברי הלהקה עברו לגור אצל מנהלת הלהקה בדירה של חדר אחד.
היסטוריה > תחילת הדרך (1985–1987) > חתימה בחברת תקליטים

הלהקה הופיעה באינטנסיביות ברחבי ארצות הברית ובנתה לעצמה שם בעיקר בחוף המערבי של ארצות הברית. אחרי שראה הופעה שלהם במועדון "הטרובדור" בהוליווד, הזהיר צייד כישרונות של גפן רקורדס את חבריו למקצוע שהלהקה "מסריחה", וכך הרוויח זמן בניסיון להחתים את הלהקה. אקסל דרש, וקיבל, 75 אלף דולר כמקדמה, ורק אז גילה לנציג של גפן שהלהקה סיכמה עם נציגה של חברת תקליטים אחרת שיחתמו איתה בתנאי שתלך ערומה באחד מהרחובות הראשיים של הוליווד. כשלא קיימה את חלקה בעסקה, חתמו חברי הלהקה בגפן רקורדס ונכנסו לאולפן לעבודה על אלבומם הראשון.
היסטוריה > תחילת הדרך (1985–1987) > Live ?!*@ Like a Suicide

בשלהי שנת 1986 הוציאה גפן מיני-אלבום, על מנת לשמור על עניין, מאחר שהלהקה הפסיקה להופיע לטובת הקלטת אלבום הבכורה. האלבום, שכלל ארבעה שירים, יצא בלייבל עצמאי לכאורה – Uzi Suicide, שבעצם מומן על ידי גפן עצמה, והודפס רק ב-10,000 עותקים. לקראת סוף 1986 הופיעה הלהקה בהופעה חד פעמית לאותה תקופה כאחת מלהקות החימום של רד הוט צ'ילי פפרז.
האלבום פורסם כאלבום הופעה, אבל שנים לאחר מכן הפריך רוז את הטענה. השירים באלבום הם חלק מקלטת הדמו של הלהקה – קולות הקהל הוספו בעריכה אולפנית. האלבום כלל שתי גרסאות כיסוי – Mama Kin, במקור של להקת אירוסמית' ו-Nice Boys, של להקת הפאנק Rose Tatoo. בנוסף, היו שני שירים מקוריים של גאנז – Reckless Life ו-Move to the City. שניהם נכתבו ביחד עם כריס וובר, אחד ממקימי Hollywood Rose.
היסטוריה > שיא ההצלחה (1990–1993) > Use Your Illusion‏ (1991)

מעט לאחר יציאת האלבום "Lies", פוטר המתופף אדלר מהלהקה עקב סירובו העיקש להתמודד עם בעיית התמכרותו להרואין, דבר שהזיק ללהקה במהלך סיבוב ההופעות וההקלטות. אדלר תבע את הלהקה וב-1997 זכה ב-2.25 מיליון דולר. גם חברי הלהקה האחרים התמודדו עם בעיות התמכרות לסמים ואלכוהול ואף הציגו בעיות אלו בשיר "Mr. Brownstone" באלבומם הראשון ("לרקוד עם מר בראונסטון" הוא ביטוי עגה אמריקאי לשימוש בקוק פרסי).
בשנת 1990 חזרה הלהקה לאולפן ההקלטות עם המתופף החדש מאט סורום והקלידן דיזי ריד והחלה לעבוד על הפרויקט השאפתני של האלבום הכפול "Use Your Illusion". ב-17 בספטמבר 1991 יצא האלבום ונכנס מיד למקומות הראשון והשני במצעד המכירות. הוא כלל גרסת כיסוי לשיר "Live and Let Die" של פול מקרטני שהפכה ללהיט.
בשיר "The Garden" באלבום Use Your Illusion I הלהקה שיתפה פעולה עם אליס קופר בתור זמר ראשי יחד עם רוז. על סבב הופעות צולם סרט "Use Your Illusion World Tour – 1992 in Tokyo II".
לאחר מספר הופעות של Use Your Illusion, החליט איזי סטרדלין (גיטריסט הקצב) לעזוב את הלהקה כדי לפצוח בקריירת סולו והוא הוחלף במהרה על ידי גילבי גלארק. אף על פי שאת רוב תשומת הלב של הקהל קיבלו רוז וסלאש, סבורים חלק ממעריצי הלהקה כי עזיבתו של סטרדלין היא זו שהחלה בפירוק ההרכב. בנוסף להיות גיטריסט שני, כתב סטרדלין חלק נכבד משירי הלהקה (לא פחות מרוז). בין השירים אותם כתב מתבלט הלהיט "Patience".
המתחים העיקריים בלהקה התחילו למעשה בתקופה זאת. הלהקה הופיעה כמעט כל ערב, ועבודה כה רבה גרמה לחיכוכים בין חברי להקה. רוז וסלאש, שהיו בתחילת קריירת הלהקה חברים טובים, החלו לשנוא אחד את השני, ובעצם כל חברי הלהקה "לא חיבבו במיוחד את רוז".
בשנת 1991, במהלך הופעה בסנט לואיס קפץ רוז אל הקהל, והחל להרביץ לאחד המעריצים שצילם את ההופעה במצלמת וידאו. לאחר המכות לא הסכים רוז לחזור לבמה והלהקה ירדה ממנה. הקהל החל להתפרע ולזרוק כיסאות וחפצים על השוטרים שעלו על הבמה וניסו להרגיע את הקהל ולמצוא פשרה עם הלהקה. ידוע כי כ-60 אנשים נפצעו באירוע זה.
בשנת 1992 יצאה הלהקה לסיבוב הופעות עולמי, כולל הופעה בקונצרט המחווה לפרדי מרקורי, בו ביצעו את השיר Knockin' on Heaven's Door, שיצא כסינגל ונכנס ישר למקום השני במצעד הבריטי.
היסטוריה > שיא ההצלחה (1990–1993) > "The Spaghetti Incident?"‏ (1993)

בשנת 1993 הוציאה הלהקה אלבום אוסף של גרסאות כיסוי לשירי פאנק רוק בשם "The Spaghetti Incident?". האלבום לא זכה להצלחה כקודמיו, דבר שהרחיב את המתחים הפנימיים בלהקה. המופע בבואנוס איירס באותה השנה היה המופע האחרון של הלהקה במסגרת ה-"Use Your Illusion Tour" – סיבוב ההופעות הארוך ביותר בהיסטוריות הרוק, אשר נמשך כ-28 חודשים.
היסטוריה > הדעיכה (1994–1998)

אקסל רוז החל לעבוד על אלבום חדש עם חומר מקורי ב-1993 אף על פי כן חומרים אלו מעולם לא יצאו לשווקים. ב-1994 גילבי קלארק עזב את הלהקה, והוחלף על ידי פאול טוביאס. באותה השנה, הלהקה הקליטה גרסה כיסוי לשיר "Sympathy for the Devil" של הרולינג סטונז עבור הסרט ראיון עם הערפד אך חבריה כבר איבדו את הרצון לפעול במסגרתה והחלו פונים לפרויקטים עצמאיים. זו הייתה ההקלטה האחרונה של הלהקה המקורית.
בשנים 1996 ו-1997 סלאש עזב את הלהקה בעקבות חילוקי דעות עם רוז על דרכה של הלהקה, ולאחריו גם דאף ומאט, מה שהותיר את רוז כיחיד מההרכב המקורי. שלושת האחרים הקימו להקה מצליחה בשם ולווט ריבולבר.
בשנת 1998 יצאה לשווקים גרסה מצונזרת של צמד האלבומים Use Your Illusion (בארצות הברית בלבד), בעיקר בשביל שהאלבום יוכל להימכר ברשתות וולמארט ו-Kmart.
בשנת 1998 אקסל הקים הרכב חדש ללהקה וחזר לאולפן ההקלטות. בגרסה הנוכחית של הלהקה, הופיעה והקליטה שירים מאז ועד היום. חברי הלהקה בהרכב המחודש השתנו לעיתים קרובות, אבל החברים העיקריים בה אשר כללו את הגיטריסט רובין פינק, הקלידן כריס פיטמן, והבסיסט טומי סטינסן, כמו גם פול טוביאס, המתופף ג'וש פריז והקלידן הוותיק של הלהקה דיזי ריד.
היסטוריה > Chinese Democracy ‏(1998–2008)

בשנת 1999 הלהקה הוציאה שיר חדש אחד בשם "Oh My God", אשר נכלל בפסקול הסרט סוף העולם. המטרה של הוצאת השיר הייתה לקדם את הוצאת האלבום הבא של הלהקה Chinese Democracy. באותה התקופה גפן רקורדס הוציאו את האלבום Live Era: '87–'93 אשר הכיל ביצועים שונים של הלהקה מתוך הופעות חיות שלהם אשר התקיימו במשך סיבוב ההופעות של האלבום "Appetite for Destruction" ושל האלבום "Use Your Illusion".
כמו כן בשנת 1999 הגיטריסט רובין פינק עזב את הלהקה כדי להצטרף לסיבוב ההופעות של הלהקה הקודמת שלו, ניין אינץ' ניילז. בשנת 2000 הגיטריסט באקטהד הצטרף ללהקה כמחליף של פינק. ג'וש פריז הוחלף על ידי בריין.
היסטוריה > 2016 – הווה

ב-1 באפריל 2016 חזרו ללהקה שניים ממייסדיה: סלאש כגיטריסט הראשי ודאף מק'אגן כבסיסט, וכך חזרה הלהקה להרכבה הקודם (חלקית, כיוון שסטיבן אדלר ואיזי סטראדלין לא הצטרפו אף הם מחדש אל הלהקה), אשר הביא להצלחתה הרבה בראשית דרכה (1985–1993). אף-על פי שסטיבן אדלר אינו נכלל בסגל הקבוע של הלהקה לסיבוב הופעותיה ב-2016, הוא הופיע עם הלהקה כאורח באוהיו, לוס אנג'לס ובואנוס איירס וניגן את השירים "Out Ta Get Me" ו-"My Michelle". סיבוב ההופעות של הלהקה, Not in This Lifetime... Tour, הכניס עד כה 151.5 מיליון דולר בששת החודשים הראשונים של 2017.
ב-6 באוגוסט 2021 הוציאה הלהקה עיבוד מחדש בהקלטת אולפן של השיר "Absurd" שנגנז מתוך האלבום Chinese Democracy, ונכתב במקור על ידי ריד ופיטמן. זהו הסינגל הראשון שהוציאה הלהקה ביחד עם סלאש, מאז 1994.
ב-18 באוגוסט 2023 הוציאה הלהקה את הסינגל "Perhaps". בדצמבר 2023 שחררה הלהקה סינגל נוסף בשם "The General".
גאנז נ' רוזס בישראל

במוצאי שבת, 22 במאי 1993, הופיעה הלהקה בפארק הירקון בתל אביב במסגרת סיבוב ההופעות Use Your Illusion Tour. למרות הקהל הרב שהגיע להופעה (כ-40,000 איש), היא הוכתרה על ידי המבקרים ככישלון חרוץ מבחינת הביצוע על הבמה. מספר שבועות לפני ההופעה בארץ נפצע קלארק בתאונת אופנוע, ומי שהפתיע בהסכמתו להחליף אותו לחמש ההופעות הראשונות בסיבוב ההופעות היה איזי סטראדלין. לסיבוב ההופעות של הלהקה התלווה הגיטריסט בריאן מיי, חבר להקת קווין, אשר היה מיודד ומקורב ללהקה וחימם את הופעתה. קווין נחשבת ללהקה המשפיעה ביותר על גאנז נ' רוזס – דבר שנאמר פעמים רבות על ידי רוז וסלאש.
ב-2 באוקטובר 2009 נכשל ניסיון קיום הופעה של הלהקה בישראל במסגרת סיבוב ההופעות Chinese Democracy Tour.
ב-18–19 בדצמבר 2010 בוטלו שתי הופעות של הלהקה שהיו אמורות להתקיים בהיכל נוקיה (כיום היכל מנורה מבטחים) במסגרת סיבוב ההופעות Chinese Democracy Tour עקב אי-מציאת ספונסר.
ב-3 ביולי 2012 הופיעה הלהקה בפארק הירקון בתל אביב במסגרת פסטיבל Summerock 2012 (בו השתתפו להקות היהודים ו-Ugly Kid Joe) וסיבוב ההופעות Close Up and Personal Tour. בהופעה זו צפו כ-15,000 צופים. ההופעה זכתה לביקורות מעורבות.
ב-15 ביולי 2017 הופיעה הלהקה שוב בישראל, גם הפעם בפארק הירקון בתל אביב. ההופעה התקיימה במסגרת סיבוב האיחוד של ההרכב המקורי, Not in This Lifetime... Tour. כל 61,000 הכרטיסים להופעה נמכרו מבעוד מועד. ההופעה נמשכה 3 שעות וקיבלה ביקורות טובות.
ב-5 ביוני 2023 הופיעה הלהקה שוב בישראל, פעם נוספת בפארק הירקון בתל אביב. הם הופיעו לעיניי כ-63,000 צופים במשך 3 שעות במסגרת סיבוב ההופעות Guns N' Roses 2023 Tour. הופעת החימום הייתה של להקת הרוק הישראלית "איפה הילד?".
גאנז נ' רוזס בישראל > חברי הלהקה בישראל

ב-5 במאי 2011 קיים רון במבלפוט ט'אל (גיטריסט הלהקה בשנים 2006–2014) סדנת אמן בחנות כלי הנגינה מיוזיק סנטר בראשון לציון. בסדנה ביצע מספר מתוך האלבום Chinese Democracy. בנוסף, ביצע את הסינגל האחרון שהוציא לאור, גרסת כיסוי לשיר "Goodbye Yellow Brick Road" מאת אלטון ג'ון. יום לאחר מכן, התארח בהופעה של להקת המטאל הישראלית סיילם ברדינג 3 בתל אביב. בהופעה זו התארחו גם יהונתן דושניצקי, עידן קיי, אמיר נויבך, ישי שוורץ ויובל טלמור.
ב-10 באוקטובר 2013 קיים ט'אל סדנה נוספת במיוזיק סנטר, וביומיים הבאים השתתף בפסטיבל סוכות פרוגסטייג'.
ב-15 ו-17 בדצמבר 2013 הופיעו דיזי ריד (קלידן הלהקה מ-1990 ועד היום) וריצ'רד פורטס (גיטריסט הלהקה מ-2002 ועד היום) עם להקת הדד דייזיס בשבלול ובארבי בתל אביב. ההופעה בשבלול הייתה הופעה פרטית וזו שודרה בתחנת הרדיו 88FM. באותה הופעה התארחה הזמרת הישראלית נינט טייב, ובהופעה השנייה התארחו חברי להקת הרוק הישראלית היהודים אורית שחף, תום פטרובר וטייב.
ביוני 2015 נכשל ניסיון קיום הופעה של סלאש (גיטריסט הלהקה בשנים 1985–1996, 2016 – הווה) עם להקת סלאש בהשתתפות מיילס קנדי והקונספירטורס בגני התערוכה בתל אביב. הופעה זו הייתה אמורה להתקיים במסגרת סיבוב ההופעות World on Fire World Tour.
ב-16–17 ו-19 בדצמבר 2015 הופיע פורטס עם להקת הדד דייזיס באולפן ynet בראשון לציון, זאפה בירושלים ובארבי בתל אביב.
ב-26 בספטמבר 2018 הופיע ט'אל עם להקת סונס אוף אפולו בבארבי בתל אביב. יום לפני כן קיים סדנת אמן בגגרין בתל אביב.
ב-9 ביולי 2019 הופיע סלאש עם להקת סלאש בהשתתפות מיילס קנדי והקונספירטורס במסגרת סיבוב ההופעות Living the Dream Tour, אשר נערך לכבוד השקת אלבום האולפן השלישי של הלהקה. בניגוד להופעותיה לאורך השנים, הלהקה ביצעה מעט גרסאות כיסוי לשיריו של סלאש לאורך השנים וזו כללה סולואי גיטרה ארוכים במיוחד. בתום סיבוב ההופעות הוציאה הלהקה לאור אלבום הופעה הנושא שם זהה לזה של סיבוב ההופעות.
חברי הלהקה

אקסל רוז (1985–הווה) – שירה מובילה, פסנתר, גיטרת קצב, כלי הקשה
סלאש (1985–1996, 2016–הווה) – גיטרה מובילה, גיטרת קצב, שירה מלווה, טוקבוקס
דאף מק'אגן (1985–1997, 2010, 2011, 2014, 2016–הווה) – גיטרת בס, שירה מלווה, שירה מובילה, גיטרת קצב, כלי הקשה
דיזי ריד (1990–הווה) – פסנתר, קלידים, שירה מלווה, כלי הקשה
ריצ'רד פורטס (2002–הווה) – גיטרת קצב, גיטרה מובילה, שירה מלווה
פרנק פרר (2006–הווה) – תופים, כלי הקשה, שירה מלווה
מליסה ריס (2016–הווה) – קלידים, סינתיסייזר, סאב-בס, תכנות, שירה מלווה
דיסקוגרפיה

Appetite for Destruction (1987)
G N' R Lies (1988)
Use Your Illusion I (1991)
Use Your Illusion II (1991)
(1993) "?The Spaghetti Incident"
Chinese Democracy (2008)
וידאוגרפיה

Use Your Illusion World Tour – 1992 in Tokyo I (1992)
Use Your Illusion World Tour – 1992 in Tokyo II (1992)
Use Your Illusion I & II World Tour – 1992 in Tokyo (1992)
Garden of Eden: Strictly Limited Edition Video Single (1993)
Don't Cry: Makin' F@*!ing Videos Part I (1993)
November Rain: Makin' F@*!ing Videos Part II (1993)
Makin' F@*!ing Videos Part I & II (1993)
The Making of Estranged: Part IV of the Trilogy!!! (1994)
Welcome to the Videos (1998)
Appetite for Democracy 3D (2014)
סיבובי הופעות

The Hell Tour (1985)
Appetite for Destruction Tour (1987-1988)
Use Your Illusion Tour (1991-1993)
Guns N' Roses/Metallica Stadium Tour (1992)
Chinese Democracy Tour (2001-2011)
Up Close and Personal Tour (2012)
Appetite for Democracy (2012-2014)
Not in This Lifetime... Tour (2016-2019)
We're F'N' Back! Tour (2021-2022)
Guns N' Roses 2023 Tour (2023)
דוקטור הו - עונות

ערך זה עוסק בעונות של הסדרה המחודשת. אם התכוונתם לעונות של הסדרה הקלאסית, ראו .
דוקטור הו היא סדרת טלוויזיה בריטית מסוגת המדע הבדיוני. מאז שנת 1963 ועד היום שודרו 861 פרקים של הסדרה (מספר הכולל סרט טלוויזיה שהופק בשנת 1996 ומספר "ספיישלים"). הסדרה הופקה ברצף בין השנים 1963–1989 ואז בוטלה. התוכנית המקורית שודרה בפורמט של "סיפורים", וכל סיפור כלל בתוכו מספר פרקים. בשנת 2005, הסדרה חודשה אך זנחה את פורמט ה"סיפורים" לטובת פרקים בודדים. לעיתים ישנם פרקים שמחולקים לשני חלקים והם מהווים סיפור אחד.
רשימת העונות והפרקים שמצוינים כאן מתייחסים לסדרה החדשה בלבד (2005 והלאה):
תוכן עניינים
עונה 1

העונה כללה 13 פרקים. החלה ב-25 במרץ 2005 והסתיימה ב-18 ביוני 2005. ספיישל חג מולד שודר ב-25 בדצמבר 2005.
עונה 1 > שחקנים ראשיים

כריסטופר אקלסטון בתפקיד הדוקטור
בילי פייפר בתפקיד רוז טיילר
עונה 1 > שחקנים נוספים

נואל קלארק בתפקיד מיקי סמית
קאמיל קודורי בתפקיד ג'קי טיילר
ברונו לנגלי בתפקיד אדם מיטשל
ג'ון בארומן בתפקיד קפטן ג'ק הרקנס
עונה 2

העונה כללה 13 פרקים. החלה ב-15 באפריל 2006 והסתיימה ב-8 ביולי 2006. ספיישל חג מולד שודר ב-25 בדצמבר 2006.
עונה 2 > שחקנים ראשיים

דייוויד טננט בתפקיד הדוקטור
בילי פייפר בתפקיד רוז טיילר
עונה 2 > שחקנים נוספים

נואל קלארק בתפקיד מיקי סמית
קאמיל קודורי בתפקיד ג'קי טיילר
שון דינגוול בתפקיד פיט טיילר
עונה 3

העונה כללה 13 פרקים. החלה ב-31 במרץ 2007 והסתיימה ב-30 ביוני 2007. ספיישל חג מולד שודר ב-25 בדצמבר 2007.
עונה 3 > שחקנים ראשיים

דייוויד טננט בתפקיד הדוקטור
פרימה אג'ימן בתפקיד מרתה ג'ונס
ג'ון בארומן בתפקיד קפטן ג'ק הארקנס (אוטופיה עד אחרון אדוני הזמן)
עונה 3 > שחקנים נוספים

קתרין טייט בתפקיד דונה נובל (הכלה)
ג'ון סים בתפקיד המאסטר (הרולד סקסון)
אדג'ואה אנדו בתפקיד פרנסין ג'ונס
טרוור ליירד בתפקיד קלייב ג'ונס
גוגו אמבתה-רו בתפקיד טיש ג'ונס
רג'י ייטס בתפקיד ליאו ג'ונס
עונה 4

העונה כללה 13 פרקים. החלה ב-5 באפריל 2008 והסתיימה ב-5 ביולי 2008. ספיישל חג מולד שודר ב-25 בדצמבר 2008.
עונה 4 > שחקנים ראשיים

דייוויד טננט בתפקיד הדוקטור
קתרין טייט בתפקיד דונה נובל
עונה 4 > שחקנים נוספים

בילי פייפר בתפקיד רוז טיילר
פרימה אג'ימן בתפקיד מרתה ג'ונס
ג'קלין קינג בתפקיד סילביה נובל
ברנרד קריבינס בתפקיד וילפרד מוט
ג'ון בארומן בתפקיד קפטן ג'ק הארקנס
אליזבת סליידן בתפקיד שרה ג'יין סמית
נואל קלארק בתפקיד מיקי סמית
קאמיל קודורי בתפקיד ג'קי טיילר
אלכס קינגסטון בתפקיד ריבר סונג
ספיישלים 2009

בשנת 2009 לא שודרה עונה מלאה, שודרו ארבעה ספיישלים שפוזרו לאורך השנה בין 11 באפריל 2009 עד 1 בינואר 2010.
ספיישלים 2009 > שחקנים ראשיים

דייוויד טננט בתפקיד הדוקטור
ספיישלים 2009 > שחקנים נוספים

מישל ריאן בתפקיד ליידי כריסטינה דה סוזה
לינדזי דאנקן בתפקיד אדלייד ברוק
ברנרד קריבינס בתפקיד וילפרד מוט
ג'קלין קינג בתפקיד סילביה נובל
קתרין טייט בתפקיד דונה נובל
ג'ון סים בתפקיד המאסטר
ספיישלים 2009 > פרקים

| מספר הסיפור | מספר הפרק | שם הפרק | בימוי | כתיבה | תאריך שידור מקורי |
| --- | --- | --- | --- | --- | --- |
| 200 | 1 | "כוכב המתים" | ג'יימס סטרונג | ראסל טי. דייוויס וגארת' רוברטס | 11 באפריל 2009 |
ליידי כריסטינה דה סוזה (מישל ריאן) היא גנבת שנמלטת מהמשטרה. היא עולה על אוטובוס והאוטובוס עובר דרך חור תולעת אל עולם אחר, עולם מדברי שנראה מת לחלוטין. עוד על האוטובוס נמצא הדוקטור, וביחד עם שאר הנוסעים ועם עזרה מיוני"ט הדוקטור וכריסטינה מנסים להבין מה קרה.
| 201 | 2 | "מי המאדים" | גרהאם הארפר | ראסל טי. דייוויס ופיל פורד | 15 בנובמבר 2009 |
הדוקטור מגיע לכוכב מאדים בשנת 2059, שם הוא מוצא את ההתיישבות האנושית הראשונה על הכוכב בהובלתה של קפטן אדלייד ברוק. (לינדזי דאנקן) הוא יודע מה יעלה בגורלם של המתיישבים - פיצוץ מסתורי עומד להרוג את כולם, אך הוא לא יכול לעזור להם מאחר שזהו אירוע שחייב לקרות. הדוקטור מנסה להיאבק בסקרנותו אך מוצא את הפיתוי קשה מנשוא.
| 202א | 3 | "סוף הזמן - חלק 1" | ארוס לין | ראסל טי. דייוויס | 25 בדצמבר 2009 |
על כוכב האוּד, לאוּד יש נבואה לדוקטור והם מזמנים אותו אליהם. המאסטר (ג'ון סים) חוזר מהמתים ואיכשהו הכל קשור לסבא של דונה, וילפרד. (ברנרד קריבינס)
| 202ב | 4 | "סוף הזמן - חלק 2" | ארוס לין | ראסל טי. דייוויס | 1 בינואר 2010 |
כל האנשים על כדור הארץ הפכו לגרסה של המאסטר ודונה (קתרין טייט) בסכנה. הדוקטור מתקרב אל מותו בצעדי ענק כשהוא מגלה שאדוני הזמן, בהובלתו של ראסילון (טימותי דלטון) מצאו דרך לברוח ממלחמת הזמן.
עונה 5

העונה כללה 13 פרקים. החלה ב-3 באפריל 2010 והסתיימה ב-26 ביוני 2010. ספיישל חג מולד שודר ב-25 בדצמבר 2010.
עונה 5 > שחקנים ראשיים

מאט סמית בתפקיד הדוקטור
קארן גילאן בתפקיד איימי פונד
עונה 5 > שחקנים נוספים

ארתור דארוויל בתפקיד רורי ויליאמס
אלכס קינגסטון בתפקיד ריבר סונג
קייטלין בלאקווד בתפקיד אמיליה פונד
עונה 6

העונה כללה 13 פרקים ושודרה בשני חלקים. החלק הראשון שודר בין ה-23 באפריל ל-4 ביוני 2011. החלק השני שודר בין ה-27 באוגוסט ל-1 באוקטובר 2011. ספיישל חג מולד שודר ב-25 בדצמבר 2011.
עונה 6 > שחקנים ראשיים

מאט סמית בתפקיד הדוקטור
קארן גילאן בתפקיד איימי פונד
ארתור דארוויל בתפקיד רורי ויליאמס
עונה 6 > שחקנים נוספים

אלכס קינגסטון בתפקיד ריבר סונג
פרנסס בארבר בתפקיד מאדאם קובריאן
קייטלין בלאקווד בתפקיד אמיליה פונד
עונה 7

העונה כללה 13 פרקים ושודרה בשני חלקים.
החלק הראשון שודר בין ה-1 בספטמבר ל-29 בספטמבר 2012. אחריו שודר ספיישל חג מולד ב-25 בדצמבר 2012.
החלק השני שודר בין ה-30 במרץ ל-18 במאי 2013. אחריו שודר ספיישל לציון 50 שנה לסדרה ב-23 בנובמבר וספיישל חג מולד ב-25 בדצמבר 2013.
עונה 7 > שחקנים ראשיים

מאט סמית בתפקיד הדוקטור
קארן גילאן בתפקיד איימי פונד (עד המלאכים כובשים את מנהטן)
ארתור דארוויל בתפקיד רורי ויליאמס (עד המלאכים כובשים את מנהטן)
ג'נה לואיז קולמן בתפקיד קלרה (אוסווין) אוסוולד (החל מאנשי השלג)
עונה 7 > שחקנים נוספים

מארק ויליאמס בתפקיד בריאן ויליאמס
ג'מה רדגרייב בתפקיד קייט סטיוארט
אלכס קינגסטון בתפקיד ריבר סונג
ניב מקינטוש בתפקיד מאדאם וסטרה
קטרין סטיוארט בתפקיד ג'ני פלינט
דן סטארקי בתפקיד סטראקס
ריצ'רד אי. גרנט בתפקיד התבונה הגדולה
עונה 8

העונה כללה 12 פרקים. החלה ב-23 באוגוסט 2014 והסתיימה ב-8 בנובמבר 2014. ספיישל חג מולד שודר ב-25 בדצמבר 2014.
עונה 8 > שחקנים ראשיים

פיטר קפלדי בתפקיד הדוקטור
ג'נה קולמן בתפקיד קלרה אוסוולד
עונה 8 > שחקנים נוספים

מישל גומז בתפקיד מיסי (המאסטר)
סמואל אנדרסון בתפקיד דני פינק
אליס ג'ורג' בתפקיד קורטני וודס
ג'מה רדגרייב בתפקיד קייט סטיוארט
אינגריד אוליבר בתפקיד אוסגוד
עונה 9

העונה כללה 12 פרקים. החלה ב-19 בספטמבר 2015 והסתיימה ב-5 בדצמבר 2015. ספיישל חג מולד שודר ב-25 בדצמבר 2015.
עונה 9 > שחקנים ראשיים

פיטר קפלדי בתפקיד הדוקטור
ג'נה קולמן בתפקיד קלרה אוסוולד
עונה 9 > שחקנים נוספים

מישל גומז בתפקיד מיסי (המאסטר)
מייזי ויליאמס בתפקיד אשילדר
ג'מה רדגרייב בתפקיד קייט סטיוארט
אינגריד אוליבר בתפקיד אוסגוד
אלכס קינגסטון בתפקיד ריבר סונג
עונה 10

לפני שידור העונה, שודר ספיישל חג מולד ב-25 בדצמבר 2016.
העונה כללה 12 פרקים. החלה ב-15 באפריל 2017 והסתיימה ב-1 ביולי 2017. ספיישל חג מולד נוסף שודר ב-25 בדצמבר 2017.
עונה 10 > שחקנים ראשיים

פיטר קפלדי בתפקיד הדוקטור
פרל מקי בתפקיד ביל פוטס
מאט לוקאס בתפקיד נרדול
עונה 10 > שחקנים נוספים

מישל גומז בתפקיד מיסי (המאסטר)
עונה 11

העונה כללה 10 פרקים. החלה ב-7 באוקטובר 2018 והסתיימה ב-9 בדצמבר 2018. ספיישל לכבוד השנה החדשה שודר ב-1 בינואר 2019.
עונה 11 > שחקנים ראשיים

ג'ודי ויטאקר בתפקיד הדוקטור
ברדלי וולש בתפקיד גרהאם או'בריאן
טוסין קול בתפקיד ריאן סינקלייר
מנדיפ גיל בתפקיד יסמין (יאז) קאן
עונה 11 > שחקנים נוספים

שרון די. קלארק בתפקיד גרייס או'בריאן
סמואל אואטלי בתפקיד צים-שה (טים שואו)
עונה 11 > פרקים

| מספר הסיפור | מספר הפרק | שם הפרק | בימוי | כתיבה | תאריך שידור מקורי |
| --- | --- | --- | --- | --- | --- |
| 276 | 1 | "האישה שנפלה אל הארץ" | ג'יימי צ'יילדס | כריס צ'יבנאל | 7 באוקטובר 2018 |
ריאן סינקלייר (טוסין קול) הוא עובד מחסן משפילד אשר סובל מדיספרקסיה, וכתוצאה מכך הוא עדיין לא מצליח לרכב על אופניים. סבתו, גרייס (שרון די. קלארק) ובעלה, גרהאם (ברדלי וולש) מנסים ללמד אותו אך ללא הצלחה. בדרכם חזרה הביתה, נופלת מהשמיים אישה לתוך הרכבת שלהם - הדוקטור. (ג'ודי ויטאקר) החבורה, יחד עם השוטרת יסמין "יאז" קאן (מנדיפ גיל) מנסים לעצור את הצייד צים-שה שהגיע לכדור הארץ כדי להרוג בן אדם.
| 277 | 2 | "אנדרטת הרפאים" | מארק טונדריי | כריס צ'יבנאל | 14 באוקטובר 2018 |
הדוקטור, גרהאם, יאז וריאן נטושים בלי הטארדיס על כוכב הנקרא "שממה". הם מוצאים את עצמם בעיצומו של מרוץ בין שני אנשים (סוזן לינץ' ושון דולי) שמחפשים מקום שנקרא "אנדרטת הרפאים". מי שיגיע אל האנדרטה ראשון יזכה בכסף רב.
| 278 | 3 | "רוזה" | מארק טונדריי | מלורי בלקמן וכריס צ'יבנאל | 21 באוקטובר 2018 |
הדוקטור, גרהאם, יאז וריאן מגיעים לאלבמה בשנת 1955 ופוגשים את רוזה פארקס. (וינט רובינסון) הם צריכים לסכל תוכנית שמטרתה היא למנוע מרוזה לעלות על האוטובוס ב-1 בדצמבר ובכך למנוע את חרם האוטובוסים של מונטגומרי ולשנות את העתיד.
| 279 | 4 | "עכבישים בבריטניה" | סאלי אפרהמיאן | כריס צ'יבנאל | 28 באוקטובר 2018 |
הדוקטור סוף סוף מצליחה להחזיר את כולם הביתה אבל היא לא להוטה לחזור ולטייל לבדה. היא במהרה מגלה שבשפילד יש התפשטות של עכבישים גדולים במיוחד וביחד עם החברים היא יוצאת לבדוק בית מלון בניהולו של ג'ק רוברטסון (כריס נות') שנראה שעומד במרכז הפרשה.
| 280 | 5 | "חידת צורנגה" | ג'ניפר פארוט | כריס צ'יבנאל | 4 בנובמבר 2018 |
הדוקטור וחבריה מוצאים את עצמם על ספינת חלל רפואית במאה ה-67 והם צריכים להטיס אותה למקום מבטחים בזמן שיצור קטן אך קטלני נמצא על הספינה.
| 281 | 6 | "השדים של פנג'אב" | ג'יימי צ'יילדס | ויניי פאטל | 11 בנובמבר 2018 |
יאז מעוניינת ללמוד עוד על סבתה ולשם כך הדוקטור לוקחת אותה לפנג'אב בשנת 1947. יאז מגלה שסבתה עומדת להתחתן עם בחור שהוא אינו סבה ושחלוקת הודו מאיימת לקרוע את משפחתה לגזרים.
| 282 | 7 | "קרבלאם!" | ג'ניפר פארוט | פיט מקטיג | 18 בנובמבר 2018 |
הדוקטור מקבלת קריאה לעזרה בתוך חבילה מחברת המשלוחים "קרבלאם". החבורה מסתננת למפעל "קרבלאם" כעובדי מחסן והם מנסים לברר מי שלח את אות המצוקה.
| 283 | 8 | "ציידי המכשפות" | סאלי אפרהמיאן | ג'וי וילקינסון | 25 בנובמבר 2018 |
הצוות מגיע לתחילת המאה ה-17 בעיצומו של ציד המכשפות. הדוקטור נחשדת כמכשפה ונתפסת, ועליה לשכנע את המלך ג'יימס הראשון (אלן קאמינג) שלא אותה הוא מחפש.
| 284 | 9 | "זה לוקח אותך" | ג'יימי צ'יילדס | אד היים | 2 בדצמבר 2018 |
בבקתה מבודדת בנורווגיה, ילדה עיוורת ממתינה לאביה שישוב מהיער, יער שהיא מאמינה ששוכנת בו מפלצת. הדוקטור וחבריה מגיעים אל המקום ומגלים שהמצב הוא לא כמו שהוא נראה.
| 285 | 10 | "הקרב על רנסקור אב קולוס" | ג'יימי צ'יילדס | כריס צ'יבנאל | 9 בדצמבר 2018 |
על הכוכב רנסקור אב קולוס, הדוקטור וחבריה נתקלים שוב בצים-שה. גרהאם נחוש לנקום בו על מותה של גרייס והדוקטור לא יודעת אם היא תצליח לרסן אותו.
ספיישל
| 286 | - | "החלטה" | וויין ייפ | כריס צ'יבנאל | 1 בינואר 2019 |
בערב השנה החדשה, 2019, יצור עתיק שהיה קבור באדמה במשך זמן רב מתחיל להתעורר. אבא של ריאן חוזר וריאן לא שמח על כך.
עונה 12

העונה כללה 10 פרקים. החלה ב-1 בינואר 2020 והסתיימה ב-1 במרץ 2020. ספיישל לכבוד השנה החדשה שודר ב-1 בינואר 2021.
עונה 12 > שחקנים ראשיים

ג'ודי ויטאקר בתפקיד הדוקטור
ברדלי וולש בתפקיד גרהאם או'בריאן
טוסין קול בתפקיד ריאן סינקלייר
מנדיפ גיל בתפקיד יסמין (יאז) קאן
עונה 12 > שחקנים נוספים

סשה דוואן בתפקיד המאסטר ("אוֹ")
ג'ו מרטין בתפקיד הדוקטור ("רות' קלייטון")
ג'ון בארומן בתפקיד קפטן ג'ק הארקנס